Nú þegar þrjár vikur eru í að Íslandsmótið hefst og langur vetur ( vonandi ) að baki er ekki úr vegi að fara aðeins yfir stöðuna . Við erum nýkomnir úr kærkominni æfingaferð frá Campoamor á Spáni þar sem við gátum æft og spilað fótbolta við toppaðstæður . Veðrið var svo sem ekkert að leika við okkur þar heldur , en rennisléttir grasvellir , góður matur og flott hótel bætti upp fyrir allt saman . Æfingaferð sem þessi er fótboltaliðum gríðarlega dýrmæt , ekki síst fyrir okkur Eyjamenn , og þar náum við að stilla saman strengina fyrir komandi átök . Það er engin spurning í mínum huga að ætlunarverk okkar um að koma tilbaka til Eyja sem betra lið hafi svo sannarlega tekist . Nokkrar breytingar hafa orðið á leikmannahópnum frá því í fyrra og þessi mikla samvera bæði utan vallar og innan hefur gert okkur mjög gott . Frammistaðan og úrslitin í æfingaleikjum vetrarins hafa verið sveiflukennd . Við byrjuðum feykivel og spiluðum oft á tíðum frábæran fótbolta , skoruðum mikið ásamt því að skapa slatta af færum . En gengi okkar fór að dala eftir því sem veiddist meira á loðnumiðunum og það kom kafli þar sem við áttum erfitt uppdráttar . Daddi slúttaði hins vegar loðnuvertíðinni með balli í Höllinni 1. apríl og síðan þá hefur leiðin legið upp á við . Okkur hefur tekist að vinna í veikleikunum frá leikjunum í mars og sigrar í tveimur síðustu leikjum gefa góð fyrirheit . Markmið okkar um að bæta árangur liðsins verulega frá því í fyrra er alveg skýrt . Við höfum það líka sem markmið að spila skemmtilegan og árangursríkan fótbolta , viljum sækja sem oftast og getað stjórnað leiknum með boltann innan liðsins . Það allra mikilvægasta verður þó að ná upp sannkallaðri Eyjastemmningu innan liðsins og smita henni til stuðningsmanna ÍBV . Takist það þá fylgir árangurinn í kjölfarið . Hvað aðrir halda um okkur og spár „ sérfræðinganna “ um hvernig gengi liðsins verður skiptir okkur engu . Við höfum bullandi trú á verkefninu og ætlum að koma ÍBV í fremstu röð áður en langt um líður . Ástandið á leikmannahópnum er þokkalegt eins og staðan er nú . Fyrir utan Matt þá er enginn sem á við langvarandi meiðsli að stríða . Mees Siers er kominn á fullt aftur og það er stutt í að Jonathan verði orðin leikhæfur , ásamt Gauta , sem meiddist lítillega í æfingaferðinni . Við gerum því ráð fyrir að allir í leikmannahópnum verði klárir fyrir síðustu tvo æfingaleikina . Munið síðan að taka frá sunnudaginn 3. maí , þá ætlum við að vinna Fjölni í fyrsta leik Íslandsmótsins !